逰學射山遇景道人
作者：陸游
朝代：宋

paragraphs: 肩輿適青郊，飛屐登翠麓。
餘霜未泫瓦，晨日初挂木。
推門覔黄冠，避客似奔鹿。
雖無與晤言，清坐意亦足。
豈知逢此士，曠度超世俗。
欣然同一笑，齒頬粲冰玉。
探囊贈奇草，甘香勝芎菊。
試臨清鏡照，衰顔森已緑。
出門恣幽討，老仙有遺躅。
丹竈雖已空，藥丸遍山谷。
嗟予迫遲暮，冠盖厭追逐。
結茅遠人境，此計亦已熟。
若人真我友，玉字當共讀。
客來不知處，鷄犬望雲屋。